ROZHODNUTIE RADY
z 10. júla 2007,
ktorým sa Rakúsku udeľuje oprávnenie uzavrieť dohodu so Švajčiarskom, ktorá obsahuje ustanovenia odchyľujúce sa od článku 2 ods. 1 písm. d) smernice 2006/112/ES o spoločnom systéme dane z pridanej hodnoty
(2007/485/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 396,
so zreteľom na návrh Komisie,
keďže:
(1)
Podľa článku 396 ods. 1 smernice 2006/112/ES môže Rada, konajúc jednomyseľne na návrh Komisie, udeliť ktorémukoľvek členskému štátu oprávnenie uzavrieť s treťou krajinou dohodu, ktorá môže obsahovať výnimky z tejto smernice.
(2)
Rakúsko požiadalo listom doručeným Generálnemu sekretariátu Komisie 13. septembra 2005 o oprávnenie uzavrieť dohodu so Švajčiarskom v súvislosti s cezhraničnou elektrárňou cez rieku Inn medzi obcami Prutz (Rakúsko) a Tschlin (Švajčiarsko).
(3)
Komisia v súlade s článkom 396 ods. 2 smernice 2006/112/ES informovala listom z 1. marca 2007 ostatné členské štáty o tejto žiadosti Rakúska. Komisia listom zo 6. marca 2007 oznámila Rakúsku, že má všetky informácie, ktoré pokladá za potrebné na posúdenie tejto žiadosti.
(4)
Táto dohoda má obsahovať ustanovenia o dani z pridanej hodnoty (DPH) odchyľujúce sa od článku 2 ods. 1 písm. d) smernice 2006/112/ES so zreteľom na tovary dovážané do Rakúska v súvislosti s cezhraničnou elektrárňou. Tieto dovozy tovarov zo Švajčiarska do Rakúska zdaniteľnými osobami s plným právom na odpočet nebudú podliehať DPH, aby sa získala od Švajčiarska podobná úprava týkajúca sa tovarov dovážaných z Rakúska do Švajčiarska.
(5)
Výnimka nebude mať preto nepriaznivý vplyv na vlastné zdroje Európskych spoločenstiev pochádzajúce z DPH,
PRIJALA TOTO ROZHODNUTIE:
Článok 1
Rakúsku sa týmto udeľuje oprávnenie uzavrieť dohodu so Švajčiarskom, ktorá obsahuje ustanovenia odchyľujúce sa od smernice 2006/112/ES a ktorá sa vzťahuje na výstavbu, údržbu, obnovu a prevádzku cezhraničnej elektrárne cez rieku Inn medzi obcami Prutz (Rakúsko) a Tschlin (Švajčiarsko).
Odchyľujúce sa ustanovenia o DPH v súvislosti s dohodou sú ustanovené v článku 2.
Článok 2
Odchylne od článku 2 ods. 1 písm. d) smernice 2006/112/ES tovary dovezené zo Švajčiarska do Rakúska zdaniteľnými osobami s plným právom na odpočet nepodliehajú DPH za predpokladu, že sa použijú na výstavbu, údržbu, obnovu a prevádzku cezhraničnej elektrárne uvedenej v článku 1.
Článok 3
Toto rozhodnutie je určené Rakúskej republike.
V Bruseli 10. júla 2007